****

**PASVALIO RAJONO SAVIVALDYBĖS TARYBA**

**SPRENDIMAS**

**DĖL SENIŪNAIČIŲ SUEIGOS NUOSTATŲ PATVIRTINIMO**

2009 m, lapkričio 25 d. Nr. T1-249

Pasvalys

Vadovaudamasi Lietuvos Respublikos vietos savivaldos įstatymo (Žin., 1994, Nr. [55-1049](https://www.e-tar.lt/portal/lt/legalAct/TAR.D0CD0966D67F); 2008, Nr. [113-4290](https://www.e-tar.lt/portal/lt/legalAct/TAR.CF599A1A6DD5)) 35 straipsnio l dalimi, Vidaus reikalų ministro 2009 m. balandžio 2 d. įsakymu Nr. IV-126 „Dėl pavyzdinio gyvenamosios vietovės bendruomenės statuto patvirtinimo“ (Žin., 2009, Nr. [40-1522](https://www.e-tar.lt/portal/lt/legalAct/TAR.80F0E706778E)), vykdydama Vyriausybės atstovo Panevėžio apskrityje 2009 m. rugsėjo 24 d. reikalavimą Nr. R-53(2.2)„Dėl seniūnaičių sueigos nuostatų patvirtinimo“, Pasvalio rajono savivaldybės taryba nusprendžia

patvirtinti Seniūnaičių sueigos nuostatus (pridedama).

Savivaldybės meras Gintautas Gegužinskas

PATVIRTINTA

Pasvalio rajono savivaldybės tarybos

2009 m. lapkričio 25 d. sprendimu Nr. T1-249

**SENIŪNAIČIŲ SUEIGOS NUOSTATAI**

**I. BENDROSIOS NUOSTATOS**

1. Seniūnaičių sueigos nuostatai nustato seniūnaičių sprendimų priėmimo tvarką, rinkimąsi į posėdžius, jų sušaukimą.

2. Seniūnaičiai seniūnijos aptarnaujamos teritorijos gyvenamųjų vietovių bendruomenėms rūpimus klausimus svarsto ir sprendimus priima seniūnaičių sueigoje.

3. Seniūnaičiai savo veikloje vadovaujasi Lietuvos Respublikos Konstitucija, Lietuvos Respublikos vietos savivaldos įstatymu, kitais teisės aktais bei šiais nuostatais.

4. Seniūnaičių veikla grindžiama kolegialumo, demokratijos, teisėtumo ir viešumo principais.

**II. SENIŪNAIČIŲ SUEIGA**

5. Seniūnaičių sueiga:

5.1. Seniūnaičių sueiga vyksta seniūnijos patalpose.

5.2. Seniūnaičiai į sueigą renkasi savo iniciatyva arba seniūno kvietimu.

5.3. Kai seniūnaičiai į sueigą renkasi patys, kviečiamas atvykti ir seniūnas.

5.4. Pirmosios seniūnaičių sueigos metu išrenkamas pirmininkas, kuris pirmininkauja sueigoms visos kadencijos (2-jų metų) laikotarpiu. Seniūnaičių sueiga jį gali bet kada pakeisti.

5.5. Seniūnaičių sueiga teisėta, jeigu joje dalyvauja daugiau kaip pusė seniūnijos seniūnaičių.

5.6. Negalintys dalyvauti sueigoje seniūnaičiai gali sueigos pirmininkui raštu pateikti svarstomais klausimais savo nuomonę, kuri turi būti paskelbta sueigoje.

6. Seniūnaičių sueiga svarsto ir priima sprendimus teikti pasiūlymus seniūnijai:

6.1. dėl seniūnijos veiklos programų (gyvenamosios vietos plėtros, gyventojų užimtumo ir kt.);

6.2. dėl seniūnijai paskirtų asignavimų naudojimo;

6.3. dėl metinės seniūno veiklos ataskaitos įvertinimo:

6.4. dėl atskirų šeimų (asmenų) gyvenimo sąlygų ir poreikių įvertinimo, dėl socialinės paramos toms šeimoms (asmenims) reikalingumo ir paramos būdų;

6.5. dėl probleminių šeimų ir vaikų teisių apsaugos prevencijos;

6.6. dėl seniūnijos teritorijos gyventojų laisvalaikio ir poilsio organizavimo;

6.7. dėl viešųjų paslaugų teikimo seniūnijos gyventojams tvarkos ir kokybės.

7. Seniūnaičių sueigoje gali būti svarstomi ir kiti seniūnijos aptarnaujamos teritorijos gyventojams rūpimi klausimai, kuriuos siūlo seniūnaičiai, ir dėl jų priimami sprendimai.

8. Parengtą darbotvarkės projektą pasirašo seniūnas. Seniūnas ją iškabina skelbimų lentoje, esančioje seniūnijos patalpose. Taip pat seniūnaičių sueigos darbotvarkė ir su ja susijusi medžiaga gali būti skelbiama ir Savivaldybės interneto tinklalapyje.

9. Seniūnaičių sueigoje svarstant atskirus darbotvarkės klausimus, paprastai pirmiausia išklausomas svarstomo klausimo pristatymas ir seniūnaičių bei seniūno nuomonė. Pristatant klausimą, išdėstoma jo esmė, svarba bendruomenei, galima įtaka seniūnijai skirtiems asignavimams ir savivaldybės biudžetui. Sueigos pirmininkui leidus, savo nuomonę gali pareikšti ir kiti sueigos dalyviai.

10. Darbotvarkės klausimui pristatyti paprastai skiriama iki 5 minučių, seniūnaičio nuomonei pareikšti – iki 2 minučių (kitų posėdžio dalyvių nuomonei pareikšti – iki minutės). Prireikus sueigos pirmininkas gali nustatyti kitokią pristatymo ar nuomonės pareiškimo trukmę.

11. Seniūnaičių sueigoje sprendimai priimami atviru balsavimu sueigoje dalyvaujančiųjų seniūnaičių balsų dauguma. Ši dauguma paprastai nustatoma, sueigos pirmininkui paklausus: „Ar yra prieštaraujančiųjų?“ Jeigu prieštaraujančiųjų nėra, sueigos pirmininkas paskelbia: „Priimta“. Jeigu yra bent vienas prieštaraujantysis, balsų daugumai nustatyti seniūnaičiai pakelia rankas. Šiuo atveju balsus skaičiuoja seniūno paskirtas seniūnijos darbuotojas (toliau – sueigos sekretorius). Jeigu suskaičiuojama balsų dauguma, sueigos pirmininkas paskelbia: „Priimta“, jeigu daugumos nėra – „Nepriimta“. Taip pat skaičiuojama, kas balsavo „prieš“ ar susilaikė. Jeigu balsai pasiskirsto po lygiai, lemia sueigos pirmininko balsas.

12. Seniūnaičių sueigos sprendimai yra rekomendaciniai.

13. Seniūnaičių sueigos sprendimai surašomi sueigos protokole. Protokolą rengia sueigos sekretorius,

14. Protokole nurodoma sueigos data, protokolo eilės numeris, sueigos dalyviai, svarstomų klausimų eilės numeris ir pavadinimas, klausimą pateikęs pranešėjas, kalbėtojai ir pateikiamas priimtas sprendimas. Nurodomi ir balsavimo rezultatai (taip pat pažymima, kiek balsavo „prieš“ ar susilaikė), įrašoma seniūnaičių ar seniūno atskiroji nuomonė.

15. Protokolai saugomi seniūnijoje.

**III. SUEIGOS SPRENDIMŲ VIEŠINIMAS**

16. Seniūnaitijų gyventojams apie sueigoje priimtus sprendimus informaciją teikia seniūnaičiai. Sprendimai skelbiami seniūnijos skelbimų lentoje ir Savivaldybės interneto tinklalapyje.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_